שחר אבן צור

שחר אבן צור (נולד ב-23 באפריל 1972) הוא זמר-יוצר, מפיק ומתופף ישראלי. חבר בלהקת הרוק מוניקה סקס (שבה הוא משמש כיום, לאחר שנים כמתופף, כגיטריסט וזמר מוביל לצד יהלי סובול). לצד חברותו בלהקה מנהל אבן צור קריירה סולו עצמאית, וכן פעיל כמפיק מוזיקלי ונגן בפרויקטים של אמנים אחרים, בהם שייגעצ, אייל אבן צור, גיא ויהל וריקי גל.

אבן צור יזם, בשיתוף מוזיאון הטבע ע"ש שטיינהרדט, את הפרויקט "אגדה חיה", פרויקט מוזיקלי זואולוגי מקורי לכל המשפחה.

ביוגרפיה
אבן צור נולד בתל אביב. הוא התחיל לנגן בתופים בעקבות אביו, שמעון אבן צור, שהיה מתופף.

ב-1993, הקים את מוניקה סקס עם חבריו, יהלי סובול ויוסי חממי. מאוחר יותר הצטרף פיטר רוט. ב-1995 יצא אלבום הבכורה של הלהקה "פצעים ונשיקות", שזכה להצלחה. אבן צור ניגן באלבום בתופים, השתתף בעיבודי השירים והיה הסולן בשיר "180", שאותו כתב והשתתף בהלחנתו.

לאחר צאת "פצעים ונשיקות" נסעו חברי מוניקה סקס לניו יורק. לאחר פירוק הלהקה נשאר אבן צור בניו יורק והקים את הרכב הרוק אלטרנטיבי 527, שאף הגיע להופעות בישראל. בשנת 2000 חזר אבן צור לישראל והצטרף שוב ללהקת מוניקה סקס, שהתאחדה בינתיים. באותה תקופה השתתף אבן צור בכתיבת שני שירים של להקת נעליים של אחיו, אייל אבן צור.

ביולי 2001 יצא אלבומה השני של מוניקה סקס, "יחסים פתוחים". אבן צור כתב, הלחין ושר את אחד הלהיטים הגדולים של האלבום, "גשם חזק", וכן את השיר "מוצ"ש בקניון".

בשנת 2003 הוציאה מוניקה סקס את אלבומה השלישי, "חיות מחמד", שבין שיריו המצליחים היו "שנים חסומות" ו"הקונפורמיסט". עוד באותה שנה הפיק אבן צור את אלבומו של שלומי ברכה "צ'אפלין צ'ארלי".

באוגוסט 2003 הוציא אבן צור אלבום סולו ראשון, "עירומים", שאת כל שיריו כתב והלחין בעצמו. בעיבודי השירים באלבום השתתף יוסי חממי, בסיסט להקת מוניקה סקס באלבומה הראשון. הלהיט הגדול של האלבום היה שיר הנושא, "עירומים", שהגיע לראש מצעדי הפזמונים ואף נכלל בסיכום המצעדים השנתיים העבריים באותה שנה.

ב-2004 הפיק אבן צור את אלבומה של להקת שייגעצ "משקאות חריפים". ב-2004 הפיק את האלבום "הולדת התינוק" של הלהקה הצעירה "זבל".

בשנת 2006 הוציא אבן צור את הסינגל "רוקנרול", שיועד להיות הראשון מתוך אלבומו השני. אותו אלבום נגנז בסופו של דבר. אבן צור החליט על שינוי כיוון, וב-2008 הוציא את האלבום "כיכר מגן דוד", שמתוכו הצליח הסינגל "אישה יפה". אותו אלבום התאפיין בשירים פחות רוקיסטיים ויותר שקטים.

ביוני 2010 הציג אבן צור את אלבום הסולו השלישי שלו, אלבום מחווה עם תרגומים לעברית של שיריו של הזמר והיוצר הצרפתי סרז' גינסבורג, בתרגומם של ז'ראר וחוה בן חמו. האלבום, "רקוויאם למנוול", יצא בינואר 2011. כעבור חודש יצא אלבומה הרביעי של מוניקה סקס, "מנגינה". באלבום זה נכללו שני שירים שאבן צור כתב והלחין, "רמקולים" ו"אתה ללא".

בשנת 2018 שיחק בסרטם של יוסי מדמוני ובועז יהונתן יעקב, "גאולה".

בשנת 2019 הפיק ללהקתו מוניקה סקס את אלבומם השישי, "לילה חדש".

בשנת 2020 הפיק את אלבומם הראשון של להקת חמישה לאחת, "כאן ועכשיו".

בשנת 2022 כתב, הלחין וביצע אלבום בשם "אגדה חיה" במיזם משותף עם מוזיאון הטבע ע"ש שטיינהרדט. כל שיר באלבום מוקדש לבעל חיים אחר בארץ ישראל (כחל מצוי, נשפון פגום-אוזן, קרקל, מלפפון ים, קוצן זהוב, בריום, נוטריה, אילנית מצויה, שממית חרמונית). אלבום ההמשך, אגדה חיה בעיר, בו מוקדשים השירים לחיות הבר שחולקות איתנו את העיר, כולל גם ספר.

אבן צור נשוי לשלי, זואולוגית ושותפתו למיזם "אגדה חיה", ואב לשלושה. הוא מתגורר בהרצליה.

דיסקוגרפיה
 עירומים (2003)
 כיכר מגן דוד (2008)
 רקוויאם למנוול (2011)
 ראיית לילה (2012)
 זמן (2016)
 אגדה חיה (2022)
 אגדה חיה בעיר (2025)

עם מוניקה סקס
לדיסקוגרפיה המלאה של מוניקה סקס ראו: מוניקה סקס

קישורים חיצוניים






 אגדה חיה, באתר מוזיאון הטבע ע"ש שטיינהרדט

הערות שוליים

קטגוריה:זמרים השרים בעברית
קטגוריה:זמרים-יוצרים ישראלים
קטגוריה:מתופפים ישראלים
קטגוריה:מוניקה סקס
קטגוריה:זמרי רוק ישראלים
קטגוריה:בוגרי תיכון עירוני א' (תל אביב)
קטגוריה:ישראלים שנולדו ב-1972